Ettevõttel on aga ka uus suund, mis on seotud innovatsiooniosaku toetusega ja Kunstiakadeemiaga koostöö tegemises. Nimelt, selle aasta 20. mail eraldas EAS firmale 3952  euro vääringus innoosaku. Raha läheb Kunstiakadeemiale, mille üliõpilased sügisprogrammi raames peavad välja töötama, disainima, pakkuma ideid, mida teha vanamaterjaliga, mida Säästvad Ehituslahendused lammutatavatest majadest kogub. "Me räägime toodetest, aga ega ma ei oska praegu konkreetselt öelda, mis tooted need võiksid olla. Eks see välja mõtlemine ongi üks osa üliõpilaste töödest," ütleb Jürmann. Põhisuund tundub aga ikkagi liikuvat sisekujunduse suunas. Võib-olla saab mingit tüüpi vanadest plankudest  teha aknalaudu, võib-olla saab toota mingeid viimistlus- ja sisekujunduselemente. Inimesi, kes selliseid asju oma majadesse ja korteritesse ostavad, on Eestis küll ja küll.